ORDE do 8 de xaneiro de 2007 pola que se convocan as probas de habilitación profesional para a tradución e a interpretación xurada do galego para outras linguas, e viceversa.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 12/01/2007

O Estatuto de autonomía de Galicia, no seu artigo 5, dispón que os poderes públicos de Galicia garantirán o uso normal e oficial dos dous idiomas e potenciarán o emprego do galego en todo os planos da vida pública, cultural e informativa. Así mesmo, a Lei 3/1983 de normalización lingüística, no artigo 2, reitera este mandado concretando que os poderes públicos de Galicia garantirán o uso normal do galego e do castelán, linguas oficiais da Comunidade Autónoma galega.
Mediante o Decreto 267/2002, do 13 de xuño, regulouse a habilitación profesional para a tradución e a interpretación xurada doutras linguas para o galego e viceversa (publicado no Diario Oficial de Galicia nº 182, do 20 de setembro) e establecéronse as titulacións e os requisitos necesarios para desenvolver estas tarefas, así como as probas necesarias para obter a citada habilitación.
Polo tanto, de acordo co previsto nos artigos 1 e 4 do citado decreto e en uso das competencias atribuídas a esta consellería polo Decreto 231/2005, do 11 de agosto polo que se establecen os centros directivos dependentes da Presidencia da Xunta de Galicia (publicado no Diario Oficial de Galicia nº 155, do 12 de agosto),
DISPOÑO:
1. Convocar probas de tradución directa e inversa e de interpretación consecutiva de enlace para os seguintes pares de linguas: galego-castelán, galego-portugués, galego-francés, galego-inglés, galego-alemán.
2. Publicar as bases da convocatoria que constan no anexo I.
3. Nomear o tribunal das probas segundo figura no anexo II.
Contra esta orde, que esgota a vía administrativa, pódese interpor potestativamente recurso de reposición perante o conselleiro de Presidencia, Administracións Públicas e Xustiza no prazo dun mes, que se contará a partir do día seguinte ao de publicación desta convocatoria, conforme os artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común; ou interpoñer directamente recurso contencioso-administrativo, no prazo de 2 meses, perante o Tribunal Superior de Xustiza de Galicia.
Santiago de Compostela, 8 de xaneiro de 2007.
José Luis Méndez Romeu
Conselleiro de Presidencia, Administracións
Públicas e Xustiza
ANEXO I
Bases da convocatoria
1. Aspirantes.
De acordo co previsto no artigo 3.2º do Decreto 267/2002, poden participar nesta convocatoria as persoas maiores de idade que posúan, como mínimo un título de diplomado, enxeñeiro técnico, arquitecto técnico ou equivalente. Se se trata dun título estranxeiro, debe estar homologado.
As persoas aspirantes deberán cumprir os requisitos antes da finalización do prazo de presentación de solicitudes.
2. Solicitudes.
2.1. Enviaranse á Secretaría Xeral de Política Lingüística (no sucesivo SXPL), e pódense presentar directamente no Rexistro Central da Xunta de Galicia, nos das súas delegacións provinciais ou por calquera dos medios previstos no artigo 38.4º da Lei 30/1992, do 26 de novembro. O modelo oficial de solicitude será o que figura no anexo III.
No caso de que a persoa aspirante padeza algunha discapacidade, expresará na solicitude o tipo desta e o apoio que precisará para a realización das probas.
2.2. Xunto coa solicitude, deberán presentar os orixinais ou unha copia cotexada da seguinte documentación:
-DNI ou pasaporte.
-Título académico oficial. De se tratar dun título estranxeiro, deberá acreditarse a súa homologación oficial.
-Xustificante de ter aboados os dereitos de exame, expedido pola entidade bancaria correspondente.
2.3. Prazo de presentación de solicitudes. As solicitudes presentaranse do 15 ao 31 de xaneiro de 2007.
3. Taxa de inscrición por proba.
3.1. As persoas solicitantes presentarán coa solicitude o xustificante do pagamento da taxa para cada tipo de habilitación (tradución ou interpretación) e para cada par de linguas a que se presente.
3.2. O importe da corresponde taxa fíxase en 65 euros, conforme establece para este ano a Lei de orzamentos xerais da Comunidade Autónoma de Galicia.
Por imperativo legal, de conformidade co disposto na Lei 6/2003, do 9 de decembro, de taxas, prezos e exaccións reguladoras da Comunidade Autónoma de Galicia modificada polo artigo 32 da Lei 13/2004, do 29 de decembro, de orzamentos xerais da Comunidade Autónoma de Galicia para o ano 2005, deberase aboar previamente en concepto de dereitos de exame o importe vixente no momento da publicación desta convocatoria e, de ser o caso, os gastos de transferencia correspondentes, utilizando para iso o impreso de autoliquidación sinalado no anexo III.
Este impreso facilitaráselles ás persoas interesadas no Rexistro Xeral da Consellería de Presidencia, Administracións Públicas e Xustiza, nos das súas delegacións provinciais e nas oficinas comarcais da Xunta de Galicia, e deberán cubrirse cos seguintes códigos:
Consellería de Presidencia, Administracións Públicas e Xustiza: código 04.
Delegación de Servizos Centrais: código 13.
Servizo: Secretaría Xeral de Política lingüística: código 10.
Taxa denominación: inscrición nas probas de tradutores e intérpretes xurados de galego para outras linguas e viceversa. Código 30.43.01.
Poderase facer efectivo, así mesmo, o pagamento da taxa pola internet nas entidades financeiras actualmente autorizadas. Para isto, deberán acceder á oficina tributaria, a través da oficina virtual na páxina web da Consellería de Economía e Facenda (www.economiaefacenda.org) e premer a ligazón «Taxas, prezos, multas e sancións» no menú da marxe esquerda. Neste caso, unha vez efectuado o pagamento da taxa correspondente imprimirase o xustificante de ter aboado a taxa, que será o que se presente xunto coa instancia. En ningún caso a presentación deste xustificante suporá a substitución da presentación en tempo e forma da solicitude.
3.3. Estarán exentos do pagamento da taxa por dereito de inscrición as persoas que posúan unha discapacidade igual ou superior ao 33%, circunstancia que deberá ser acreditada no momento de presentación da solicitude e para o que se presentará o orixinal ou copia cotexada da cualificación da minusvalidez.
Tamén estarán exentos do pagamento os membros das familias numerosas de carácter especial, e os pertencentes a familias numerosas de carácter xeral terán unha bonificación do 50%. Tanto un caso coma o outro será acreditado co título de familia numerosa.
3.4. O importe aboado en concepto de dereitos de exame devolveráselles, logo dos trámites correspondentes, ás persoas aspirantes excluídas que o soliciten, de acordo co procedemento que se fixe na resolución pola que se fan públicas as listas definitivas.
3.5. A non presentación do xustificante de pagamento, no cal figurará o selo da entidade bancaria, determinará a exclusión da persoa solicitante. En ningún caso a presentación deste xustificante suporá a substitución do trámite de presentación, en tempo e forma da solicitude.
4. Listaxes provisorias de persoas admitidas ás probas.
4.1. O día 26 de febreiro de 2007, a Secretaría Xeral de Política Lingüística publicará as listas provisorias de persoas admitidas á realización das probas no taboleiro informativo da SXPL en Santiago de Compostela, nos dos gabinetes de Normalización Lingüística das delegacións provinciais da Consellería da Presidencia, Administracións Públicas e Xustiza e na páxina web www.xunta.es/linguagalega/
4.2. As persoas excluídas disporán de 10 días hábiles, a partir do seguinte ao da publicación (do 27 de febreiro ao 10 de marzo), para emendaren as deficiencias ou alegaren contra os motivos de exclusión. As alegacións presentaranse nos rexistros administrativos citados no parágrafo 2.1 destas bases, e procurarase enviar ademais una copia por fax ao número 981 54 44 24 ou ao correo electrónico sxpl.formación*xunta.es desta secretaría xeral.
5. Listaxes definitivas de persoas admitidas ás probas.
O 26 de marzo de 2007, a Secretaría Xeral de Política Lingüística publicará a listaxe definitiva das persoas admitidas ás probas, nos mesmos lugares citados para a alínea 4.
6. Probas.
6.1. O réxime das probas será o previsto no artigo 6º do Decreto 267/2002, e desenvolveranse de acordo co programa contido no anexo II do citado Decreto 267/2002. As probas realizaranse en Santiago de Compostela.
6.2. Probas comúns.
As probas de lingua galega e de dereito considéranse comúns e realizarase unha única proba para toda a convocatoria con independencia do tipo de habilitación e linguas a que se presenten as persoas aspirantes.
Estas probas serán tipo test con 40 preguntas de resposta múltiple cada unha (incluiranse 5 preguntas máis para substitución en caso de impugnación dalgunha das anteriores, que deberá facerse ante o tribunal no prazo de 48 horas seguintes ao exame). Para cada pregunta figurarán 3 repostas alternativas, das cales só unha será a correcta. Descontaranse as respostas negativas a razón de 0,25 puntos por cada resposta errada.
Para a realización das probas non se admitirá ningún tipo de material de apoio.
O 11 de abril de 2007, ás 9.30 horas, realizarase a proba de lingua galega, que terá unha duración de 1 hora 30 minutos. O mesmo día, ás 12.00 horas, realizarase a proba de dereito que terá unha duración de 2 horas.
O lugar concreto onde se efectuarán as probas, farase público na resolución en que se publique a listaxe definitiva das persoas admitidas.
As probas de lingua galega e de dereito teñen carácter eliminatorio cada unha delas, e cómpre superar ambas as dúas para pasar ás probas específicas. A listaxe das persoas que superen estas probas farase pública o 16 de abril de 2007.
6.3. Probas específicas. As probas específicas realizaranse nas seguintes datas:
Linguas
Tradución directa e inversa
Interpretación consecutiva
Galego-castelán
7 de maio de 2007
Ás 9.00 horas
7 de maio de 2007
Ás 16.30 horas
Galego-portugués
8 de maio de 2007
Ás 9.00 horas
8 de maio de 2007
Ás 16.30 horas
Galego-francés
9 de maio de 2007
Ás 9.00 horas
9 de maio de 2007
Ás 16.30 horas
Galego-inglés
10 de maio de 2007
Ás 9.00 horas
10 de maio de 2007
Ás 16.30 horas
Galego-alemán
11 de maio de 2007
Ás 9.00 horas
11 de maio de 2007
Ás 16.30 horas
As probas realizaranse en Santiago de Compostela. O lugar de realización das probas específicas farase público na resolución en que se publiquen os resultados das probas comúns, que terá efectos de convocatoria.
Realizaranse probas específicas e independentes para tradución directa e inversa e para interpretación consecutiva de enlace por cada par de linguas a que se opte.
Estrutura das probas específicas:
A) Proba de tradución: esta proba estruturase do seguinte xeito.
-Tradución directa: consistirá nunha tradución desde a lingua a que se opte para o galego dun texto dunhas 500 palabras de ámbito xurídico, administrativo, socioeconómico ou dun texto formal non literario. Formularanse tamén algunhas preguntas sobre cuestións ou aspectos lingüísticos do citado texto que lle permitan ao examinado argumentar as solucións empregadas na tradución.
Poderase empregar material de consulta como dicionarios, glosarios, vocabularios, etc., sempre que estean en formato papel. Duración da proba: 3 horas.
-Tradución inversa: consistirá nunha tradución desde o galego para lingua a que se opte dun texto dunhas 300 palabras de ámbito xurídico, administrativo, socioeconómico ou dun texto formal non literario. Formularanse tamén algunhas preguntas sobre cuestións ou aspectos lingüísticos do citado texto que lle permitan ao examinado argumentar as solucións empregadas na tradución.
Poderase empregar material de consulta, como dicionarios, glosarios, vocabularios, etc., sempre que estean en formato papel. Duración da proba: 2 horas.
-Interpretación: consistirá nunha interpretación consecutiva de enlace directa e inversa dunha conversa entre un xuíz, fiscal ou avogado e declarante a partir dunha conversa gravada en vídeo. Despois de cada intervención o candidato fará a interpretación mediante unha tradución oral, a cal quedará gravada nun soporte axeitado. Duración da proba: 15 minutos. Nesta proba avalíanse 3 áreas: a) nivel de dominio e aplicación das técnicas de interpre
tación consecutiva; b) Nivel de dominio da lingua galega oral, fluidez, pronuncia e a entoación, a morfosintaxe e o vocabulario; c) Nivel de dominio da lingua obxecto de interpretación, avalíase a fluidez, a pronuncia e a entoación, a morfosintaxe e o vocabulario.
6.4. Publicación da listaxe provisoria de persoas aprobadas.
As listaxes provisorias coas cualificacións finais das persoas aspirantes publicaranse nos taboleiros informativos citados na alínea 4 destas bases o día 16 de maio de 2007.
6.5. Reclamacións perante o presidente do tribunal.
As persoas aspirantes consideradas non aptas poderán presentar perante o presidente do tribunal unha reclamación en que formulen as súas alegacións no prazo dos catro días hábiles seguintes ao da publicación anterior.
6.6. Publicación da listaxe definitiva de persoas aprobadas.
Unha vez que o tribunal resolva as reclamacións, procederase á publicación de resultados definitivos nos taboleiros informativos citados na alínea 4 destas bases. Data de publicación: 29 de maio de 2007.
7. Resolución da convocatoria.
Rematado o proceso anterior, o tribunal remitiralle a listaxe definitiva á Secretaría Xeral de Política Lingüística, órgano en que se delega a competencia para resolver esta convocatoria.
Contra esta resolución, que esgota a vía administrativa, pódese interpor potestativamente recurso de reposición perante o conselleiro de Presidencia, Administracións Públicas e Xustiza no prazo dun mes, que se contará a partir do día seguinte ao de publicación desta convocatoria, conforme os artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común; ou interpoñer directamente recurso contencioso-administrativo, no prazo de 2 meses, perante o Tribunal Superior de Xustiza de Galicia.
8. Habilitación e nomeamento.
Unha vez resolta a convocatoria, efectuaranse os nomeamentos dos aspirantes que resultasen aprobados, así como a súa inscrición no Rexistro de Tradutores e Intérpretes Xurados e a expedición do carné correspondente, segundo o previsto nos artigos 8 a 10 do citado Decreto 267/2002, do 13 de xuño, logo de que os interesados aboen as taxas correspondentes.
Para calquera aclaración ou información adicional sobre a convocatoria, as persoas interesadas poderán solicitar información telefónica a través do número 902 12 00 12, das 9.00 ás 19.00 horas, de luns a venres, e das 9.00 ás 14.00 horas, os sábados.
ANEXO II
Nomeamento do tribunal
1. O tribunal cualificador das probas compóñeno os seguintes membros:
Cargo
Titular
Suplente
Presidenta
Susana Cruces Colado
En caso de ausencia ou enfermidade será substituído pola vicepresidenta.
Vicepresidenta
Iolanda Galanes Santos
Xosé María Gómez Clemente
Secretario/a
Nita Ferreiro Novoa
Victoria Penas Murias
Vogal (de Dereito)
Antonio Javier Ferreira Fernández
Antonia Nieto Alonso
Vogal
Xermán García Cancela
Xoán Rivas Cid
Asesor/a técnico/a para tradución castelán
Carlos Díaz Abraira
María Miramontes Castro
Mercedes Penoucos Castiñeiras
Asesor/a técnico/a para tradución portugués
Xosé Luis Janeiro
Xosé Manuel Dasilva Fernández
Asesor/a técnico/a para interpretación portugués
Andrés Salter Gómez
Xosé Manuel Dasilva Fernández
Asesor/a técnico/a para tradución francés
Áurea Fernandez Rodríguez
Xoán Manuel Garrido Vilariño
Asesor/a técnico/a para interpretación francés
Yolanda Veloso Ríos
Xoán Manuel Garrido Vilariño
Asesor/a técnico/a para tradución inglés
Marta García González
Xosé Manuel Gonzáles-Puelles Casal
Asesor/a técnico/a para interpretación inglés
Maribel del Pozo Triviño
Xosé Manuel Gonzáles-Puelles Casal
Asesor/a técnico/a para tradución alemán
Silvia Montero Küpper
Laura Carballo
Asesor/a técnico/a para interpretación alemán
Juan Manuel Corbacho Valencia
Silvia Montero Kúpper
2. Os membros do tribunal deberán absterse de intervir, notificándollo á Secretaría Xeral de Política Lingüística cando concorran neles circunstancias das previstas no artigo 28 da Lei de réxime xurídico das administracións públicas e do procedemento administrativo común, ou se realizasen tarefas de preparación de aspirantes a este tipo de probas nos cinco anos anteriores á publicación desta convocatoria.
O presidente, na sesión de constitución do tribunal, solicitará dos membros do tribunal declaración expresa de non atoparse incursos nas circunstancias previstas no artigo 28 da Lei de réxime xurídico das administracións públicas e do procedemento administrativo común.
Así mesmo, as persoas aspirantes poderán recusar os membros do tribunal cando concorreren as circunstancias previstas nesta base.
De ser o caso, con anterioridade á iniciación das probas, a autoridade convocante publicará no Diario Oficial de Galicia unha resolución pola cal se nomeen os novos membros do tribunal, que substituirán os que perdesen a súa condición por algunha das causas previstas nos alíneas anteriores.